Source: http://www.bitnews.ro/csu-universitatea-de-vest-meci-eliminatoriu-acasa-in-cupa-romaniei-cu-o-prim-divizionara-de-cupele-europene-cs-gloria-2018-bistrita-nasaud.html
Timestamp: 2020-08-08 09:06:24+00:00

Document:
CSU Universitatea de Vest, meci eliminatoriu acasă în Cupa României cu o prim-divizionară de cupele europene, CS Gloria 2018 Bistrița-Năsăud | BitNews – Stiri la Minut
CSU Universitatea de Vest Timișoara a jucat pe teren propriu în sezonul trecut al Cupei României contra celor de la CSM București, handbalistele cu pedigree de Champions League calificându-se bineînțeles în turul următor, iar în faza inaugurală a noii ediții a competiției eliminatorii va primi vizita ocupantei locului 7 în Liga Florilor, CS Gloria 2018 Bistrița-Năsăud, care a început luna în curs cu victorii în divizia de elită, 23-25 (14-12) pe 2 noiembrie la Brăila și chiar 24-19 (12-11) marți 5 noiembrie acasă cu campioana CSM Râmnicu Vâlcea, într-o restanță în care fruntașa în deplasare a pierdut singurele puncte în actualul campionat.
Apoi, bistrițencele s-au axat pe dubla carpatină din turul 3 preliminar în 2019/20 Women’s EHF Cup, ultimă fază înaintea celei a grupelor, pierzând cu 25-27 manșa I acasă din 9 noiembrie dar și câștigând duminică returul de la Brașov, 22-24 la CSM Corona, calificată totuși grație golurilor marcate în plus în deplasare.
În returul de sub Tâmpa, oaspetele au înscris prin Ioana Laura Pristaviță de 7 ori, belarusa Ilyina 4 goluri, brazilianca Mariana Costa 3 goluri, Ardean-Elisei, Dincă și Tetean câte două fiecare, iar Bloj, Rațiu, Szabo și timișoreanca Diana Anamaria Șamanț câte unul fiecare. Insuficient însă pentru a pătrunde între primele 16 grupări din a doua competiție europeană inter-cluburi ca importanță, competiție în care tot din turul 3 s-a calificat tot grație golurilor marcate în plus în deplasare și Măgura Cisnădie, contra lui Rocasa Gran Canaria.
Interesant este că atât clubul din Cisnădie cât și cel din Bistrița au promovat la mijlocul acestui deceniu din seria vestică a Diviziei A în elita națională pe semicercul feminin, așadar din seria în care a evoluat întreg deceniul și formația universitară a Timișoarei, echipele ardelene ajungând între timp să reprezinte România și în cupele europene.
Pe plan intern, bistrițencele sunt plasate la 4 puncte în urma celei de-a treia clasate în Liga Florilor, CSM București, fiecare din câte 10 meciuri disputate, campionatul fiind întrerupt în vederea participării ”tricolorelor” la turneul final al Campionatului Mondial de la începutul lunii decembrie, în vederea căruia România urmează să efectueze mâine deplasarea spre Japonia, o deplasare lovită dintr-odată de turbulențe dat fiind faptul că F.R.H. tocmai a fost notificată în privința unor componente ale lotului lui Tomas Ryde, că ar fi folosit niște proceduri interzise de WADA, și anume de terapie prin laser intravenos, implicate fiind jucătoare legitimate chiar la Corona Brașov.
În principiu, turul Ligii Florilor s-ar relua marți 7 ianuarie 2020, când formația din Bistrița-Năsăud va găzdui meciul din etapa a XII-a cu vecinele din Cluj, sâmbătă 11 ianuarie având programată deplasarea la CSM București, iar ulterior partida de la Timișoara. Meciurile din competiția K.O. sunt programate să aibă loc într-o singură manșă pe data de 15 ianuarie 2020, într-o miercuri, următoarea apariție a bistrițencelor fiind la reluarea returului, pe 25 ianuarie, la Craiova, și cu mențiunea că ”Gloria” are o restanță de disputat, la Cisnădie, din cadrul ultimei runde tocmai desfășurate, a unsprezecea.
Program mai lejer pentru CSU Universitatea de Vest, al cărei prim meci de campionat din retur se anunță a fi pe 18 ianuarie 2020 la liderul Seriei D, CS Crișul Chișineu Criș.
Cât despre disputele divizionare Universitatea – Bistrița din sezoanele ligii secunde în care viitoarele oponente din Cupa României au jucat în seria vestică din eșalonul 2, toate au fost adjudecate de ardelence, de fiecare dată mai bine clasate la final, cel mai bine în ediția 2015-2016, de promovare în elită. CSM câștiga atunci seria cu 3 puncte avans în fața celor de la Cetate Devatrans, timișorencele izbutind totodată unul dintre cele mai bune sezoane ale lor, cu un bilanț pozitiv la final, pe locul 6, exact la mijlocul ierarhiei cu 11 participante.
Directele cu campioana le-au fost însă potrivnice, 29-43 în octombrie 2015 la Timișoara și 33-19 pentru bistrițence în martie 2016 în Ardeal.
În prealabil, în ordine invers cronologică, după cum urmează, CSM Bistrița învingând de fiecare dată…
– în sezonul 2014/15, clasările finale fiind pe pozițiile 5 și 9
13-31 în noiembrie 2014 la Timișoara, 46-17 în mai 2015 la Bistrița
– în sezonul 2013/14, clasările finale fiind pe pozițiile 5 și 11
24-20 în octombrie 2013 la Bistrița, 18-32 în februarie 2014 la Timișoara
– în sezonul 2012/13, clasările finale fiind pe pozițiile 8 și 12
22-19 în octombrie 2012 la Bistrița, 28-33 în martie 2013 la Timișoara
– în sezonul 2011/12, clasările finale fiind pe pozițiile 8 și 12
0-10 la ”masa verde” la Timișoara în noiembrie 2011, 34-23 în mai 2012 la Bistrița
– în sezonul 2014/15, clasările finale fiind pe pozițiile 3 și 7
32-38 în octombrie 2010 la Timișoara, 31-28 în martie 2011 la Bistrița.
Iată țintarul complet al tragerii la sorți pentru faza „șaisprezecimilor de finală” din Cupa României FAN Courier la handbal feminin, efectuată astăzi la sediul Federației Române de Handbal:
CSU Universitatea de Vest Timișoara – CS Gloria 2018 Bistrița-Năsăud
ACS Crișul Chișineu Criș – CS Minaur Baia Mare.
Ultimele rezultate din Divizia A – Seria D și clasamentul turului, pe coloana dreaptă a secțiunii Handbal. Iată și clasamentul Ligii Florilor la handbal feminin după 11 runde:
1 SCM Râmnicu Vâlcea 10 9 0 1 262 208 27
2 CSM Corona Brașov 11 8 2 1 307 272 26
3 CSM București 10 7 1 2 278 224 22
4 SCM Gloria Buzău 10 7 0 3 259 242 21
5 CS Minaur Baia Mare 11 6 2 3 278 262 20
6 HC Dunărea Brăila 11 6 0 5 285 273 18
7 CS Gloria 2018 Bistrița-Năsăud 10 6 0 4 230 226 18
8 CS Măgura Cisnadie 10 5 1 4 258 240 16
9 HC Zalău 11 5 0 6 261 258 15
10 SCM Craiova 11 5 0 6 238 255 15
11 CSM Slatina 10 3 1 6 220 251 10
12 AHCM Slobozia 11 1 1 9 245 285 4
13 CSU Cluj-Napoca 11 1 0 10 251 312 3
14 CS Rapid București 11 1 0 10 228 292 3
Posted in Cupa Romaniei, Stiri Sport Tags: CSU UVT - Gloria Bistrița, Cupa EHF, dopaj, Handbal, Handbal feminin
« Cu Orange PrePay, urările de sărbători sunt răsplătite cu 100 GB pentru 100 de zile și pot apărea la TV
Proiect fotografic: tatuajele și poveștile din spatele lor »

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM